**СОФИЙСКИ УНИВЕРСИТЕТ „СВ. КЛИМЕНТ ОХРИДСКИ”**

**СТОПАНСКИ ФАКУЛТЕТ**

**КАТЕДРА „СТОПАНСКО УПРАВЛЕНИЕ”**

**ОБЩИ УКАЗАНИЯ ЗА РАЗРАБОТВАНЕ НА МАГИСТЪРСКА ТЕЗА**

*(утвърдени от Катедра „Стопанско управление“ с протокол № 380/12.11.2024 г.)*

**На вниманието на студентите от магистърските програми с обучение на български език**

* **Стратегическо управление (СУ) – от випуск 2023/2024 // Бизнес администрация – Стратегическо управление (БА-СУ) – до випуск 2022/2023**
* **Управление и развитие на човешките ресурси (УРЧР) – от випуск 2023/2024 // Бизнес администрация – Развитие на човешките ресурси (БА-РЧР) – до випуск 2022/2023**
* **Управление и предприемачество (УП) – зимен и летен прием – от випуск 2023/2024 // Бизнес администрация – Управление и предприемачество (БА-УП) – зимен и летен прием – до випуск 2022/2023**
* **Бизнес мениджмънт (БМ) – зимен и летен прием – от випуск 2023/2024 // Бизнес администрация (БА) – зимен и летен прием – до випуск 2022/2023**

*Забележка 1: МП Управление и предприемачество (УП) – зимен и летен прием, Бизнес администрация – Управление и предприемачество (БА-УП) – зимен и летен прием, Бизнес мениджмънт (БМ) – зимен и летен прием и Бизнес администрация (БА) – зимен и летен прием имат право на избор за начин на завършване – защита на Магистърска теза или Държавен изпит*

*Забележка 2: МП Дигитален маркетинг (от випуск 2020/2021) и МП Геймификация в бизнеса, публичния и неправителствения сектор завършват само с Държавен изпит.*

Уважаеми колеги,

Настоящият материал съдържа следната информация:

[ОБЩИ УКАЗАНИЯ ЗА РАЗРАБОТВАНЕ НА МАГИСТЪРСКА ТЕЗА 2](#_Toc131518838)

[ОБЩИ ИЗИСКВАНИЯ КЪМ СЪДЪРЖАНИЕТО, СТРУКТУРАТА И ОФОРМЛЕНИЕТО НА МАГИСТЪРСКАТА ТЕЗА 4](#_Toc131518839)

[КРИТЕРИИ ЗА ОЦЕНКА НА МАГИСТЪРСКАТА ТЕЗА ПРИ НЕЙНОТО РЕЦЕНЗИРАНЕ 7](#_Toc131518840)

[ЗАЯВКА ЗА РАЗРАБОТВАНЕ НА МАГИСТЪРСКА ТЕЗА 8](#_Toc131518841)

[ПРЕПОРЪЧИТЕЛЕН СПИСЪК ОТ ТЕМИ ЗА МАГИСТЪРСКИ ТЕЗИ 9](#_Toc131518842)

# ОБЩИ УКАЗАНИЯ ЗА РАЗРАБОТВАНЕ НА МАГИСТЪРСКА ТЕЗА

**КАК ДА ИЗБЕРЕТЕ ТЕМА?**

Темата на магистърската Ви теза задължително трябва да съответства на научното направление на Вашата магистърска програма. За студентите от МП СУ и УРЧР (МП БА-СУ и МП БА-УЧР), темата трябва да е съобразена и със специализацията.

В отделен раздел са публикувани списъци с **примерни тематични направления и примерни теми** за магистърски тези, които подлежат на уточняване с научния ръководител след одобряване на заявката Ви [(стр. 9)](#_ПРИМЕРНИ_ТЕМИ_ЗА).

**ПРОЦЕДУРА И ПРОЦЕДУРНИ СРОКОВЕ**

1. **Подаване на заявка за избор на тема за магистърска теза и определяне на научен ръководител**

Сесиите за защити на магистърски тези са посочени в учебните планове на магистърските програми. Конкретните дати се обявяват на сайта на Стопанския факултет. В зависимост от сесиите, дефинирани по учебен план, заявка (по образец) се подава в следния срок:

|  |  |  |  |  |
| --- | --- | --- | --- | --- |
| **Според приема в МП** | **Първа сесия** | **Срок за заявка** | **Втора сесия** | **Срок за заявка** |
| **ЗА ВСИЧКИ ПРОГРАМИ СЪС ЗИМЕН ПРИЕМ –** семестриално завършване през юли | **ноември** (в годината на семестриалното завършване) | В началото на ІІ семестър, най-късно **до 31 март** | **март** (на следващата година) | В края на ІІ семестър, най-късно **до 31 май** |
| **ЗА ВСИЧКИ ПРОГРАМИ С ЛЕТЕН ПРИЕМ –** семестриално завършване през февруари | **март**(в годината на семестриалното завършване) | В края на І семестър, най-късно **до 31 май** | **ноември** (в годината на семестриалното завършване) | В края на ІІ семестър, най-късно **до 31 март** |
| **За колеги от предходни випуски, които са закъснели със защитата**Ако не сте подали заявка, срокът за това е минимум шест месеца преди сесията, на която планирате да се явите. Ако имате утвърдена заявка, не е необходимо да подавате нова, освен при смяна на научен ръководител. |

Заявката се подава по електронна поща до администратора на магистърската програма, като може да бъде подписана и сканирана, но може да бъде и в DOC или DOCX формат без да има личен подпис. Заявките се разглеждат текущо на заседания на катедрения съвет. С обратно писмо по имейл от администратора на Вашата програма ще бъдете уведомени за името на определения Ви научен ръководител, за да влезете във връзка с него.

Образец за заявка можете да намерите на [стр. 8.](#_ЗАЯВКА_ЗА_РАЗРАБОТВАНЕ)

**ВНИМАНИЕ!!!** Ако по някакви причини не можете да се явите на защита на сесията, за която сте подали заявка, не е необходимо да подавате нова за следваща сесия. Нова заявка се подава само при смяна на научен ръководител!

1. **Предаване на магистърската теза и процедура за проверка на оригиналността на магистърските тези**

За да стартирате процедура по допускане до защита е необходимо да подадете при инспекторите, отговарящи за ОКС „магистър“, следните документи:

* заявление по образец до Декана на Стопанския факултет за допускане до явяване на защита, което е налично на интернет страницата на факултета;
* копие на студентската книжка (страниците с личните данни и заверките на семестрите);
* две снимки (надписани на гърба с трите имена и факултетния Ви номер).

Инспекторите ще направят справка за изпълнението на учебния план и ще ви уведомят дали имате право да се явите на защита.

Ако имате право да се явите на защита и Вашият научен ръководител е дал предварителното си одобрение за текста на магистърската Ви теза, изпратете уведомителен имейл до администратора на своята магистърска програма. Всички магистърски тези преминават през процедура за проверка на оригиналността съгласно заповед на Ректора №РД 19-207/26.05.2021 г. За всяка държавна изпитна сесия в Системата за електронно обучение на СУ „Св. Климент Охридски“ се създава специално пространство за проверка на оригиналността на магистърските тези с единствена дейност „Задание“. Вашият администратор ще Ви даде достъп до това пространство.

След получаването на достъп трябва да подпишете декларация за авторство на своята магистърска теза в пространството за защита (в Системата за електронно обучение) и да качите текста на магистърската теза в курса в Мудъл. Основният текст на работата се предава в електронна форма в следните формати: DOC или DOCX (Microsoft Word). Ако приложенията на магистърската теза са в отделни файлове, те също се качват в платформата като допустимите формати са: DOC, DOCХ и PDF. След прикачването Вашата магистърска теза ще премине през проверка за плагиатство и в резултат на нея ще се генерира Доклад за сходство, с който се определя степента на заимстване на съдържание. Въз основа на Доклада за сходство научният Ви ръководител ще подготви протокол за извършената проверка и становище за допускането Ви до защита. Едва тогава ще бъдете включени в изпитния протокол.

**ВНИМАНИЕ! Конкретните срокове за всяка от описаните дейности се обявяват на сайта на Факултета заедно с датите за защита.**

1. **ПРОВЕЖДАНЕ НА ЗАЩИТАТА И ОТРАЗЯВАНЕ НА ОЦЕНКИТЕ В СТУДЕНТСКИТЕ КНИЖКИ**

Защитите се провеждат присъствено, хибридно или онлайн по решение на Катедрата, което се обявява на сайта на Факултета при обявяването на датите за провеждане на защитите. Нанасянето на оценки в книжките се уточнява с председателя на съответната изпитна комисия.

# ОБЩИ ИЗИСКВАНИЯ КЪМ СЪДЪРЖАНИЕТО, СТРУКТУРАТА И ОФОРМЛЕНИЕТО НА МАГИСТЪРСКАТА ТЕЗА

Изискванията към съдържанието, структурата и оформлението на магистърската теза са подробно разгледани в колективната монография на катедра „Стопанско управление“ „Business Administration: Theory and Practice in Bulgaria III. Магистърска теза – теория, практика, предизвикателства“. Книгата е споделена в Системата за електронно обучение на СУ „Св. Климент Охридски“ на следния линк: <https://elearn.uni-sofia.bg/course/view.php?id=42575>. Ключът за достъп е споделен на главната страница на съответния за випуска Ви курс „Писане на магистърска теза“.

От Вас се очаква да подготвите текст със следното **СЪДЪРЖАНИЕ И СТРУКТУРА:**

Заглавна страница

Съдържание

Встъпителна част (Увод)

* Мотивирайте избора на темата
* Покажете актуалността на проблемите.
* Дефинирайте целите, които искате да постигнете; задачите, които ще изпълните.
* Опишете кратко обекта и предмета на изследването.
* Опишете кратко методите на изследване, които ще използвате.

Теоретична част

* Обзор на информационните източници (какво вече е постигнато/известно по въпросите, с които се занимавате).
* Основни теоретични положения (твърдения, принципи), върху които градите работата.

Изследователска част

* Характеризирайте обекта и предмета на изследването.
* На какви изследователски въпроси търсите отговор? и/или Какви са хипотезите (предположенията), които искате да проверите?
* Опишете методологията и методиката на изследването (понятийни и емпирични индикатори, инструменти за набиране на първичната информация, проект за използване на информацията и др.).
* Опишете начина, по който сте събрали данните (емпиричната информация).

Практически ориентирана част

* Представете и анализирайте получените данни в контекста на формулираните въпроси, чийто отговор търсите; хипотезите, които проверявате. Опишете и обяснете резултатите.
* Формулирайте основните изводи и препоръки за: повишаване ефективността на…; подобряване на…; развитие на…; усъвършенстване на… и пр.
* Посочете по какъв начин (евентуално) се/ще се използват получените резултати в практиката.

Заключителна част

* Направете кратко резюме на най-важните резултати от разработката. Посочете възможните й продължения.

Използвани информационни източници

Приложения

**ВНИМАНИЕ!** Наименованията „теоретична”, „изследователска”, „практическа” са ориентировъчни. Вие трябва да поставите съответните „съдържателни” заглавия на отделните части на разработката си.

**Препоръчителен обем** от 60 до 100 стандартни страници (шрифт Times New Roman, размер 12, междуредие 1.5). Приложенията не влизат в този обем.

**Акцентът на тезата** трябва да пада върху практическия казус. Препоръчваме обемното съотношение теория/практика да бъде около 1:2 в полза на практическата част.

**Цитати** – в кавички и с коректно обозначаване на цитирания източник. Препоръчваме да се използва **Харвардската система за цитиране и рефериране**.

**Парафразиране** – без кавички, но с коректно обозначаване на парафразирания източник.

**Плагиатство и измама** – Проверката на оригиналността на магистърските тезиза всички програми в ОКС „Магистър“ и последващите дейности са регламентирани в **Процедурата в СУ „Св. Климент Охридски“ за проверка на оригиналността чрез използване на интегрирана в средата за електронно обучение приставка на специализирана система за засичане на плагиатство** (утвърдена със Заповед №РД 19-207/26.05.2021 г.).

**При наличие на данни за нерегламентирано заимстване на текстове студентът не се допуска до защита.** Дипломантът следва да преработи текста на магистърската си теза за отстраняване на неправомерните съвпадения и да предаде преработената работа за следваща дата на защита. Процедурата по предаване на магистърската теза и проверка на оригиналността се повтаря отначало, като научният ръководител изрично посочва в Становището, че това е повторна процедура за проверка. При систематични опити за плагиатство в процеса на подготовката на магистърската теза, научният ръководител има правото да откаже по нататъшна работа със студента и да внесе доклад за вземане на административни мерки, съгласно Правилника на Университета.

**ОФОРМЛЕНИЕТО:**

1. **Заглавната страница** на магистърската теза трябва да съдържа информацията:

|  |
| --- |
| СОФИЙСКИ УНИВЕРСИТЕТ „СВЕТИ КЛИМЕНТ ОХРИДСКИ”СТОПАНСКИ ФАКУЛТЕТМАГИСТЪРСКА ПРОГРАМА „... ... ...”**МАГИСТЪРСКА ТЕЗА****ТЕМА: ... ... ...**  |
| ДИПЛОМАНТ:/трите имена и фак. №/ | НАУЧЕН РЪКОВОДИТЕЛ:/звание и име/ |
| С О Ф И Я……. год. |

1. Всички страници на магистърската теза (без заглавната) трябва да се **номерират**.
2. **Заглавията** на всяка глава и всеки параграф се изписват с по-едър шрифт. Всяка глава започва на нова страница. Параграфите не е нужно да се отделят на нова страница.
3. Ако за онагледяване на магистърската теза в нея се включват **таблици, графики и фигури,** текстът в тях трябва да е на български език. Таблиците, графиките и фигурите трябва да се номерират, като номерацията им (отделна за всяка поредица) е единна за цялата магистърска теза. Желателно е таблиците, графиките и фигурите да имат заглавия. Препоръчваме по-големите таблици, графики и фигури да се изнасят като приложения в края на текста (със съответната препратка – „Приложение № …”).
4. Ако в текста на магистърската теза е необходимо да има **формули,** те се печатат с по-едър шрифт и на отделен ред, като се номерират последователно. Необходимо е да се посочат и обяснят символите, които са използвани във формулите.
5. **Бележки под линия** – те се използват за: посочване на препратки към книги, статии, документи и други използвани материали; определяне и обяснение на използвана специфична терминология; посочване на допълнителна информация, която би прекъснала неуместно смисъла на изречението/текста.
6. **Използвани информационни източници** – това трябва да бъде изчерпателен списък на всички използвани източници. Подреждането става в азбучен ред на базата на фамилното име на автора. Препоръчваме следната подредба: източници на кирилица (книги, статии и пр.); източници на латиница; нормативни документи (ако е приложимо); интернет източници.
7. **Приложения** – Приложенията се включват в магистърската теза най-накрая, след списъка на информационните източници. Те трябва да бъдат последователно номерирани и всяко да започва на нова страница. Добре е да бъдат озаглавени.

Файловете с електронната версия трябва да бъдат озаглавени на латиница по следния начин: МТ-(*име и фамилия на студента)*-*(магистърска програма)*-*(факултетен номер)-(месец и година на защита)*

Пример: **MT-IvanIvanov-BM-9999999999-03-2025** *(SU, URChR, UP, BASU, BARChR, BAUP, BA)*

 Допълнителни файлове – аналогично с допълнение „прил“ (приложение) и, евентуално, номерация, ако са в повече от един файл или са повече от едно.

Пример: **MT-IvanIvanov-BM-9999999999-03-2025-pril**

 **МТ-DimitarDimitrov- BM-9999999999-03-2025-pril1**

 **МТ-DimitarDimitrov- BM-9999999999-03-2025-pril2**

 **МТ-NikolaNikolov- BM-9999999999-03-2025-pril-1do13**

**ЗАЩИТАТА**

1. Задължително подгответе **мултимедийна презентация на Power Point**.
2. Вашето **експозе** по време на защитата не трябва да надхвърля 10-12 минути. Съсредоточете се върху практическата част на разработката. Макар че ще имате възможност да се запознаете с рецензията преди защитата, не включвайте в първоначалното изложение отговора на въпросите от нея.
3. Защитата протича в следната **последователност**:
* Дава се думата на дипломанта да представи разработката си;
* От рецензията се прочита заключението на рецензента и въпросите;
* Задават се допълнителни въпроси от Комисията;
* Дава се думата на дипломанта да отговори на въпросите от рецензията и на допълнителните въпроси.
1. **Резултатите** се обявяват до половин час след приключване на защитата.

# КРИТЕРИИ ЗА ОЦЕНКА НА МАГИСТЪРСКАТА ТЕЗА ПРИ НЕЙНОТО РЕЦЕНЗИРАНЕ

|  |  |  |
| --- | --- | --- |
| **№** | **Критерии** | **Максимален брой точки** |
| 1. | Актуалност и обхват на магистърската теза (увод) | 15 |
| 2. | Теоретичен обзор | 15 |
| 3. | Методика на изследването | 20 |
| 4. | Провеждане на изследването и анализ на резултатите | 20 |
| 5. | Изводи за теорията и практиката | 15 |
| 6. | Език и стил. Оформление и визуализация  | 15 |
|  | **Общо:** | **100** |

**Формиране на общата оценка на рецензента:**

|  |  |  |  |
| --- | --- | --- | --- |
| **Точки** | **Оценка с думи** | **Оценка с цифри в СУ:** | **Оценка - ECTS** |
| **96-100** | Отличен | 6 | A |
| **(90-95)** | Отличен | 5,5 |  |
| **81-89** | Много добър | 5 | B |
| **(72-80)** | Много добър | 4,5 |  |
| **63-71** | Добър | 4 | C |
| **(54-62)** | Добър | 3,5 | D |
| **50-53** | Удовлетворителен | 3 | E |
| **0-49** | Слаб | 2 | F |

**ОРИЕНТИРОВЪЧНИ КРИТЕРИИ ЗА ОЦЕНКА НА ЗАЩИТАТА**

1. Представяне на магистърската теза:
	* Визуализация, последователност, изчерпателност и т.н.
	* Устна изява на дипломанта – език, стил, поведение и пр.
2. Отговор на въпроси (от рецензията и допълнителни).

# ЗАЯВКА ЗА РАЗРАБОТВАНЕ НА МАГИСТЪРСКА ТЕЗА

Име, презиме, фамилия …………………...……………………………………………...…..

Специалност СТОПАНСКО УПРАВЛЕНИЕ

Приет/а през учебната ………………….. година

Факултетен № …….………

Магистърска програма ……………….………..……………………………...………………

Специализация (за МП СУ, УРЧР, БА-СУ, БА-РЧР) ….…………………………………………

**E-mail** ………………………………......……………………………………………………...

Бих искал/а да разработя магистърска теза на тема (в областта на):

…...…………………….........................................................................................................................................................................................................................................................................................

………………………………………………………………………………………………………………………………………..……………………..……………………...…………………….............

Предпочитан научен ръководител ………………………………..………………………

Планирано явяване на защита в сесията през месец ………………… 20…г.

Дата: ……… 20… г.

 СТУДЕНТ: …………………….

---------------------------------------------

**С РЕШЕНИЕ НА КАТЕДРАТА СЕ ОПРЕДЕЛЯ**:

Научен ръководител ………………………………………………………………..

# ПРЕПОРЪЧИТЕЛЕН СПИСЪК ОТ ТЕМАТИЧНИ НАПРАВЛЕНИЯ И ПРИМЕРНИ ТЕМИ ЗА МАГИСТЪРСКИ ТЕЗИ

**Потенциален научен ръководител – ПРОФ. Д.ИК.Н. НЕВЯНА КРЪСТЕВА**

(уточняване на темата е възможно или наложително след разговор с дипломанта)

1. Изследване за приложимост на маркетинговата концепция в нетрадиционни сектори – публичен сектор; енергетика; инфраструктура; комунални услуги и пр. в България.
2. Социално-отговорни ли са компаниите в съвременните български условия?
3. Ретроспективно изследване за маркетинговия фокус на българските компании от индустрия [ХХХ]
4. Изследване и анализ на маркетинговата обкръжаваща среда за компания [ХХХ]
5. Разработване на профил на потребителите за продукт [ХХХ] на компания [ХХХ]
6. Стандартизиран vs. диференциран маркетингов подход в условията на европейската интеграция и създаване на единния европейски пазар.
7. Стратегически маркетингов анализ на бизнес портфейла на компания [ХХХ]
8. Стандартизиран и диференциран маркетингов подход при формиране и изпълнение на стратегията за интегрирани маркетингови комуникации на компания [ХХХ].
9. Оценка на ефективността и ефикасността на маркетинговата стратегия и план в областта на продукта / ценовата стратегия / дистрибуцията / интегрираните маркетингови комуникации на компания [ХХХ]
10. Диференциация или специализация в условията на икономическа криза?
11. Връзката удовлетвореност на клиентите – доходност на фирмата
12. Онлайн маркетинг – възможности и перспективи
13. Стратегии за навлизане на нови пазари на базата на конкретни примери на фирми
14. Влияние на рекламата върху потребителското поведение
15. Съживяване на бранда – как да вдъхнем нов живот на бранда и да избегнем неглижирането му от страна на потребителите
16. Брандирани продукти спрямо частните марки – различия във възприятията на потребителите
17. Анализ на успешни корпоративни маркетингови стратегии
18. Традиционните спрямо новите форми на дистрибуция

**Потенциален научен ръководител – ПРОФ. Д.Н. ДЕСИСЛАВА ЙОРДАНОВА**

(уточняване на темата е възможно или наложително след разговор с дипломанта)

1. Предприемачество в бранш ..... Проблеми в България.
2. Социално предприемачество.
3. Младежко предприемачество.
4. Женско предприемачество.
5. Технологично предприемачество.
6. Мотивация на предприемача.
7. Корпоративно предприемачество.
8. Предприемаческа ориентация на съществуващи компании
9. Управленски проблеми в нови фирми.
10. Управленски проблеми в малки и средни предприятия.
11. Управленски проблеми в семейни фирми.
12. Унаследяване на семейни фирми.
13. Растеж на нови или малки фирми.
14. Интернационализация на нови или малки фирми.
15. Конкурентоспособност на нови или малки фирми.
16. Корпоративна социална отговорност в нови, малки или семейни фирми.
17. Среда за развитие на предприемачеството. Предприемачески екосистеми.

**Потенциален научен ръководител – ПРОФ. Д-Р ВЛАДЯ БОРИСОВА[[1]](#footnote-1)**

(уточняване на темата е възможно или наложително след разговор с дипломанта)

1. ~~Администриране на системата на интелектуална собственост – национално, европейско и международно ниво~~
2. ~~Управление на интелектуалната собственост на предприятието~~
3. ~~Бизнес с интелектуална собственост~~
4. ~~Интелектуална собственост в творческите индустрии~~
5. ~~Интелектуална собственост и иновативно предприемачество~~
6. ~~Технологичен трансфер и трансфер на знания~~
7. ~~Комерсиализация на обектите на интелектуална собственост~~
8. ~~Авторско право и сродни права в културните индустрии~~
9. ~~Патенти и иновации в новите технологии~~
10. ~~Лицензионна търговия~~
11. ~~Оценка на нематериалните активи на предприятието~~
12. ~~Стратегическо планиране чрез портфолио от интелектуална собственост~~

**Потенциален научен ръководител – ДОЦ. Д-Р ОЛИМПИЯ ВЕДЪР**

(уточняване на темата е възможно или наложително след разговор с дипломанта)

На примера на конкретна фирма или няколко фирми:

1. Внедряване на практиките на УЧР в малките и средни предприятия (МСП) – проблеми и достижения.
2. Анализ и усъвършенстване на системата за управление на персонала във фирма …
3. Анализ и планиране на възпроизводството на човешките ресурси в организацията.
4. Анализ и проектиране на длъжностите в организацията.
5. Набиране на кадри, подбор и избор на кадри, наемане на кадрите.
6. Обучение и квалификация на кадрите.
7. Движение и кариера на кадрите в организацията.
8. Оценка и атестация на кадрите.
9. Оценка на длъжностите и формиране на системата за възнаграждение.
10. Възнаграждение и стимулиране на сътрудниците.
11. Мотивация на кадрите.
12. Удовлетвореност на кадрите.
13. Сигурност, безопасност и здравословност на работната среда.
14. Стрес на работното място. Техники за справяне със стреса.
15. Комуникация и делово общуване – проблеми и решения.
16. …. *всяко от горните* … проблеми и предизвикателства при онлайн работа.

Списък от теми на защитили дипломанти на доц. д-р Олимпия Ведър:

<https://authors.uni-sofia.bg/AuthorPublications.aspx?id=bed5e3e3-82e7-4e26-9275-19923999ef6a>

**Потенциален научен ръководител – ДОЦ. Д-Р МИРОСЛАВА ХРИСТОВА**

(уточняване на темата е възможно или наложително след разговор с дипломанта)

Анализ на конкретна организация в следните тематични области:

1. Стратегическото управление като практика и подход.
2. Корпоративна стратегия на организацията.
3. Бизнес-планиране.
4. Стратегическо планиране.
5. Разработване на корпоративна стратегия.
6. Разработване на система от стратегии на организацията.
7. Стратегическо поведение на организацията.
8. Стратегическият процес - особености и характеристики.
9. Формиране на стратегията - приложение на подхода.
10. Избор, анализ и оценка на подхода за разработване на стратегия на организацията.
11. Организационна диагностика. Външна диагностика.
12. Организационна диагностика. Вътрешна диагностика.
13. Организационна диагностика по Ансов.
14. Стратегическият процес като фактор за организационен успех.
15. Стратегията като фактор за организационен успех.

**Потенциален научен ръководител – ДОЦ. Д-Р ТОДОР ЯЛЪМОВ**

(уточняване на темата е възможно или наложително след разговор с дипломанта)

1. Възникване и развитие на български мултинационални компании (български компании, които са се наложили като глобални компании със собствени брандове, изнесено производство, придобиващи чужди компании)
2. Академично предприемачество в България (български фирми, възникнали като spin-offs и spin-outs в българските академични институции)
3. Серийно предприемачество в България (основно в ИКТ сектора, но и други сектори, има доста примери на академични серийни предприемачи)
4. Дифузия на иновациите в предприятията в България (внедряване на технологии, продуктово иновиране, фактори) – разнообразни въпроси и теми свързани с изданията Иновации БГ <http://www.arcfund.net/arcartShowbg.php?id=9340>

При избор на тема от тази група е възможно да се предоставят готови данни или достъп до бази данни, които да подпомогнат дипломанта да си отговори на разнообразни въпроси – например има ли и какво е въздействието на структурните фондове върху иновативността на компаниите (например участващи в ОП Конкурентоспособност), върху производителността им (спрямо всички или друга референтна група) и т.н.

1. Тенденции и проблеми на развитието на гражданския сектор в България (Юридически лица с нестопанска цел, неправителствени организации) – разнообразни теми свързани с тази публикация - <http://www.csd.bg/artShowbg.php?id=15422>
2. Корупция и сива/скрита икономика – измерване, системна динамика и мениджърски стратегии.

При избор на тема от тази група е възможно да се предоставят данни (вкл. емпирични проучвания за дълъг период от време 1999-2012 г.).

1. Изграждане на управленски информационни системи базирани на интеграция на големи данни (big data), GIS и други системи (пример – интеграция на публични регистри в GIS за целите на общинското управление)

Ако имате интерес да използвате **“big data”**(разнообразни анализи базирани на големи бази данни, покриващи генералните съвкупности, изчерпателно, а не извадково), **„мрежов” характер** (network analysis – както social network analysis, така и actor network analysis) и свързаност между различни групи обекти (например Неправителствени организации и стопански субекти, капиталова свързаност на фирмите, партньорства между фирми и академични институции финансирани от Европейски проекти и т.н.) или специфични „визуализационни” или „изследователски” инструментариум (например GIS – за geospatial анализ), но нямате пряк достъп до данни, бих могъл да ви предоставя такива, върху които да се опитате да направите анализ.

**Потенциален научен ръководител – ДОЦ. Д-Р ИЯ ПЕТКОВА**

(уточняване на темата е възможно или наложително след разговор с дипломанта)

Проблемно тематични области:

* Лидерство и бизнес етика;
* Организационно поведение (човекът в групата и организацията; мотивация; лидерство; конфликти; комуникации; целеполагане; управленско решение; …);
* Национални и организационни култури;
* Управление на таланта, удовлетворение на служителите, изграждане на мотивационен профил;
* Управление при кризи и извънредни ситуации;
* Теми, които предлагат интегрирано разглеждане на проблеми между тези области;

**Потенциален научен ръководител – ДОЦ. Д-Р ИВАНКА МИХАЙЛОВА**

(уточняване на темата е възможно или наложително след разговор с дипломанта)

Проблемно тематични области:

* Организационно поведение и Управление на човешките ресурси (мотивация, ангажираност, конфликти, комуникации, стрес, …);
* Социална отговорност на бизнеса (оценка на състоянието и проблемите на конкретна организация, като браншови проблем, проблеми в България, …)
* Други теми, предложени от дипломантите, които отговарят на научното направление на магистърската програма (или специализацията).

Списък от теми на защитили дипломанти на доц. д-р Иванка Михайлова:

<https://authors.uni-sofia.bg/AuthorPublications.aspx?id=1f8d8986-05e6-4855-bac4-ce91d749dce6>

**Потенциален научен ръководител – ДОЦ. Д-Р ИВАН АНГЕЛОВ**

(уточняване на темата е възможно или наложително след разговор с дипломанта)

1. Глобализация на бизнеса и стратегическо управление на организациите в международна среда.
2. Корпоративната стратегия. Елементи, характеристики, особености. Фактори за успех на корпоративната стратегия.
3. Вземане на решение за стратегията на фирмата на база организационната диагностика.
4. Конкурентното предимство в национален и международен план. Актуални модели за анализ.
5. Стратегии за навлизане и опериране на международните пазари. Съответствия между избран тип стратегия и начин за навлизане.
6. Стратегическо управление на организациите и организационните мрежи.
7. Приложение на иновациите и иновационните дейности в стратегическото управление на организациите.

**Потенциален научен ръководител – ДОЦ. Д-Р РАЯ КАНАЗИРЕВА**

(уточняване на темата е възможно или наложително след разговор с дипломанта)

1. Предприемачество и иновации:

a) Изследване на нивото и факторите за иновации в организацията / сектора Х

b) Изследване на управленски модели за въвеждане на иновации в организацията / сектора Х

c) Процес на предприемачество и иновации в сектор Х / в организация Х / сравнителен анализ

d) Предприемачество в публичния сектор

1. Устойчиво предприемачество; управление на социално отговорен бизнес; създаване на устойчиви бизнес модели; финансиране и инвестиции
2. Корпоративно предприемачество (КП) и иновации:

a) Диагностика на организацията за фактори на КП и ниво на иновации

b) Диагностика на индустрия / сравнителен анализ за потенциал за иновации / КП

1. Бранд мениджмънт; дигитален бранд мениджмънт и социална отговорност

a) Изграждане на бранд в различни категории / сектори / мултинационален бранд

b) Оценка на бранда в сравнителен план (сектор / държави Х); бранд одит

1. Организационна култура: оценка на организационната култура в организация Х; сравнителен анализ. Връзка между национална култура, икономически показатели и стойност на бранда.
2. Управление на общите блага: природни, градски, дигитални; здравеопазване, образование: изграждане на политики, стратегии и методи за управление на общи блага в сферата Х; сравнителен анализ; изследване на управленски практики в държава/и Х.

**Потенциален научен ръководител – ГЛ. АС. Д-Р ИРЕНА МЛАДЕНОВА**

(уточняване на темата е възможно или наложително след разговор с дипломанта)

1. Управление на промяната.
2. Анализ на промяната в конкретна фирма в резултат на …
* … преструктуриране
* … програма за съкращаване на разходите
* … сливане и придобиване
* … (други)
1. Предприемачество.
2. Иновации.
3. Стратегически маркетинг

**Потенциален научен ръководител – ГЛ. АС. Д-Р АЛЕКСЕЙ ПОТЕБНЯ**

(уточняване на темата е възможно или наложително след разговор с дипломанта)

1. Изследване и приложение на маркетинга на съдържанието в бизнеса и неправителствения сектор.
2. Оценка на ефективността и ефикасността на маркетинга на съдържането в търговска компания „…“.
3. Анализ и оценка на методите за обезпечаването на доверието в дигиталната комуникация на „…“.
4. Анализ и оценка на ефективността от прилагане на дигиталния маркетинг във фирма „…“.
5. Анализ и оценка на ефекта за „…“, от платените кампании в търсещите машини Google (и/или Bing).
6. Значение на дигиталното преживяване в ресурсите на „…“ за представянето на компанията в дигиталното пространство.
7. Оценка на ефекта от прилагането на ERP и CRM системи с отворен код за обслужването на клиентите на „…“.
8. Значение на системите, базирани на  изкуствен интелект, за дигиталното представяне на компания „…“.
9. Оценка на ефекта от прилагането на котви (#) в дигиталните ресурси на фирма „…“.
10. Оценка на ефекта от използването на Oddo при управление на електронния бизнес на компания „…“.
11. Приложение на видео маркетинга и оценка на влиянието му върху маркетинговото представяне на „…“.
12. Анализ и оценка на елементите на видеоклиповете за представянето на фирма в дигиталното пространство.
13. Приложение на видео-маркетинга от компания „…“ и изследване на резултатите върху познаваемостта на продуктите на марката.
14. Изследване на ефекта от прилагането на акции за краткосрочно стимулиране на продажбите в магазин за (хранителни стоки, компютърна техника, спортна екипировка и аксесоари, домашни потреби, цветя, домашни любимци).
15. Изследване на ефекта от маркетинга в социалните медии (Facebook /Instagram /LinkdeIn) на „…“.
16. Оценка на ефективността на инфлуенс-маркетинга в дейността на „…“.
17. Значение на социалното доказателство за реализирането на дигиталната маркетингова стратегия на „…“.
18. Изследване на значението на инфлуенс-маркетинга в „…“ за (повишаване познаваемостта на марката;  увеличаване на търговския стокооборот; привличане на нови клиенти; ремаркетиране).
19. Прилагане на тактиките на герила маркетинга за повишаване на познаваемостта на „…“ в (България; интернет; …).
20. Изследване на ефективността на маркетинга на преживяванията в стратегията за (привличане на нови клиенти; ремаркетиране; промени по обхвата на продуктовото портфолио и др.) в „…“ (период от … до …; за … година).
21. Анализ на модели за приложението на инструментите на дигиталния маркетинг за позиционирането на произведения на изкуството.
22. Изследване на дигиталната маркетингова стратегията на галерия „…“.
23. Анализ на резултативността от прилагането на дигитален маркетинг за популяризирането на сценични изкуства; творчески занаяти; приложно изкуство.
24. Изследване ефективността на дигиталната маркетингова стратегия, за привличане на нови клиенти; повишаване на лоялността; повишаване на доверието, на център за наука и технологии.
25. Изследване на потенциалните ефекти от използването на социалните медии за малки и микро организации.

**Потенциален научен ръководител – ГЛ. АС. Д-Р КИРИЛ ВЕЛИЧКОВ**

(уточняване на темата е възможно или наложително след разговор с дипломанта)

1. Проблеми на управлението на европейски проекти на примера на.....
2. Стратегия за развитие на учеща организация на примера на .....
3. Иновация и трансформация в банковия сектор
4. Управление на знанието в голяма организация
5. Управление на знанието в мрежа от организации
6. Ролята на европейските финансови инструменти за зеления преход
7. ESG калкулатор за аграрния сектор

**Потенциален научен ръководител – АС. ЖАНЕТ НАЙДЕНОВА**

(уточняване на темата е възможно или наложително след разговор с дипломанта)

1. Избор на платформа за електронен магазин
2. Управление на НПО
3. Избор на бизнес модел за е-бизнес
4. Дигитални инструменти за популяризиране на физически бизнеси
5. SEO оптимизация за ......... бизнес
6. Анализ на практиката на КЗП по отношение на онлайн търговията.

**Потенциален научен ръководител – АС. НИЯ КОЛЕВА-ИВАНОВА**

(уточняване на темата е възможно или наложително след разговор с дипломанта)

Проблемно-тематични области:

1. Управление на проекти в организацията
2. Създаване и управление на проектни компании
3. Организационни промени и комуникация по време на промени в организациите

**Потенциален научен ръководител – АС. ТЕОДОР ДАСКАЛОВ**

(уточняване на темата е възможно или наложително след разговор с дипломанта)

1. Геймификацията като инструмент на маркетинга в индустрия ....
2. Комуникационната политика в ютилити отрасли (по избор ВиК, електро, газ).
3. Интегрирани маркетингови комуникации при управлението на услугите на ВиК оператор.
4. Приложими маркетингови стратегии при обслужване на клиентите.
5. Прилагане на игровизирани маркетингови подходи при клиентските взаимоотношения.

**Потенциален научен ръководител – ПРОФ. Д.ИК.Н. ЖЕЛЮ ВЛАДИМИРОВ – изследовател R4**

(уточняване на темата е възможно или наложително след разговор с дипломанта)

**I.** Анализ на **конкретни промени в организациите** като резултат от:

- въвеждане на нови информационни системи.

- нови системи за подбор на служителите.

- нови системи за оценка на служителите.

- нови системи за възнаграждения на служителите.

- нов управленски екип.

- разширяване на дейността и наемането на нови служители.

- придобивания и сливания.

- значително преструктуриране на отдели и звена.

- интернационализация на дейността.

- нови системи за управление на качеството или специфични професионални стандарти.

- намирането на нови пазари.

- пускането в действие на нови продукти.

- нова организация на труда.

- нова структура на управление.

**II.** Проблеми, свързани с **УЧР в организациите** като:

1. Стратегическо **планиране на ЧР**

2. **Нови практики** вобластта на УЧР относно:

- намиране на подходящи служители и специалисти;

- е-наемане, селектиране и назначаване;

- обучение и развитие на служителите;

- системи за оценяване на персонала;

- системи за възнаграждения;

- безопасни и здравословни условия на труд;

- управлението на разнообразна по състав работна сила и др.

- управление и мотивация на виртуални екипи

**III. Иновативност и конкурентоспособност** на организациите:

-фактори за иновативност и/или конкурентоспособност;

- значението на външните за организацията условия;

- значението на вътрешни за организацията характеристики;

- ролята на предприемача/мениджър;

- значението на вътрешното (корпоративно) предприемачество и др. под.

- конкурентоспособност на малкия бизнес (малки и средни предприятия)

- интернационализация на малки и средни предприятия

**Потенциален научен ръководител – ПРОФ. Д.С.Н. ЦВЕТАН ДАВИДКОВ[[2]](#footnote-2) - гост-професор**

(уточняване на темата е възможно или наложително след разговор с дипломанта)

Проблемно тематични области:

* Организационно поведение (човекът в групата и организацията; мотивация; лидерство; конфликти; комуникации; целеполагане; управленско решение; …)
* Предприемачество, иновации, частен бизнес
* Национални и организационни култури
* Теми, които предлагат интегрирано разглеждане на проблеми между тези области (примери: предприемаческа култура; култура на иновационното поведение; влияние на организационната култура върху поведението в условията на конфликти; …)
* Други теми, предложени от колегите студенти (стига да ме убедите, че са значими и съответстват на профила на магистърската програма).

Бих работил с колеги, които:

* Знаят какво искат (имат защитими аргументи защо искат да работят в дадена област, да се занимават с определена тема / проблеми);
* Познават добре изучаваното в магистърската програма и знаят как да го използват за нуждите на конкретно изследване;
* Са готови да използват подготовката на магистърска теза, за да научат нови неща (например, като издирят и се запознаят добросъвестно с нови източници по темата);
* Не разчитат предимно на източници в интернет, а имат вкус и към сериозната литература;
* Работят последователно и ритмично през целия период за подготовка на магистърската теза (не разчитат да свършат работата през последната седмица!);
* Имат вкус към проучвания и интерпретиране на емпирични данни;
* Уважават труда на другите – коректно отразяват / цитират използваните източници;
* За които наученото по време на подготовката на магистърската теза е по-важно от крайната оценка от защитата.

**Потенциален научен ръководител – ДОЦ. Д-Р ТЕОДОР АТАНАСОВ – гост-преподавател**

(уточняване на темата е възможно или наложително след разговор с дипломанта)

1. Икономическата криза и нейното отражение:
* върху отрасъл ХХХ // върху фирма ХХХ.
* мерки за преодоляване на последиците от икономическата криза и тяхното отражение в бизнес-плана на фирма ХХХ.
1. Франчайзинг:
* възможности за развитие на франчайзинга у нас.
* франчайзингът – добри практики и проблеми. На примера на фирма ХХХ.
* франчайзинг – предимства и недостатъци. На примера на фирма ХХХ.
* франчайзингът като бизнес модел. Предимства и недостатъци. На примера на фирма ХХХ.
* възможности за франчайзинг в отрасъл ХХХ.
1. Аутсорсинг:
* България като аутсорсинг дестинация. Възможности и проблеми.
* аутсорсинг и конкурентно предимство. На примера на фирма ХХХ.
* аутсорсинг практики в малките и средни предприятия. На примера на отрасъл ХХ.
* аутсорсингът като фирмена стратегия. Силни страни и заплахи за фирмата. На примера на фирма ХХХ.
* добри практики и перспективи пред аутсорсинга в отрасъл ХХХ.
1. Клъстерите в България
* управленски проблеми пред клъстерите у нас.
* клъстери и иновации. На примера на клъстер ХХХ.
* конкурентоспособност чрез развитие на клъстери. На примера на клъстер ХХХ.
* клъстери и подкрепа на малкия и среден бизнес. На примера на клъстер ХХХ.
* ползи и рискове при клъстерите. На примера на клъстер ХХХ.
1. Глобализация:
* глобализацията и отражението ѝ в бизнес-плана на фирмата. На примера на фирма ХХХ.
* глобализацията – възможност и заплаха за фирмата. На примера на фирма ХХХ.
1. Бизнес-планиране:
* бизнес-планиране и създаване и управление на малък бизнес.
* бизнес-план на стартиращ малък бизнес
* диагностика и оценка на бизнес-средата. На примера на фирма ХХХ.
* диагностика на отрасъла на фирмата и отражението ѝ във фирмения бизнес-план. На примера на фирма ХХХ.
* анализ и оценка на интензитета на конкуренция в отрасъл ХХХ.
* диагностика и оценка на конкурентоспособността на фирмата. На примера на фирма ХХХ.
* разработване на стратегия на корпоративно (бизнес) ниво.
* анализ на конкурентните предимства и конкурентна стратегия на фирмата. На примера на фирма ХХХ.
* социалната отговорност на бизнеса и нейното отражение във фирмения бизнес-план.
* корпоративната социална отговорност като стратегически приоритет на конкурентното поведение на фирмата.
1. Оперативни програми 2014-2020 година:
* Оперативните програми 2007-2013. Резултати и проблеми. На примера на ОП …
* Оперативните програми 2007-2013 и 2014-2020. Сравнителен анализ. На примера на ОП …
* възможности пред българския бизнес, произтичащи от Оперативните програми на ЕС 2014-2020 година. На примера на отрасъл ХХХ.
* Оперативните програми 2014-2020 година и възможностите за повишаване на конкурентоспособността на българските фирми. На примера на фирма ХХХ.
* въздействието на Оперативните програми върху иновативността на българските фирми. На примера на фирма ХХХ или отрасъл ХХХ.
1. Публично-частните партньорства в България:
* публично-частното партньорство като метод за предоставяне на качествени публични услуги.
* публично-частни партньорства в…… Управленски проблеми и добри практики.
* публично-частни партньорства – възможност за развитие на социални предприятия. На примера на…
* ползи и рискове от публично-частното партньорство. На примера на……
* взаимодействието между публичния сектор и бизнеса – двигател за модернизация на обществото.
* предпоставки за успешно управление на публично-частното партньорство. На примера на……
* предизвикателства пред развитието на публично-частните партньорства България.
* изследване и анализ на реализирани публично-частни партньорства и възможности за бъдещи публично-частни партньорства в……
* публично-частните партньорства в процеса на социално включване на уязвими групи.
* ползи и негативи от публично-частното партньорство. На примера на……
1. Предприемаческа екосистема:
* Бизнес-инкубаторите като инструмент за подпомагане на предприемачеството в България.
* Инкубаторите в България – управленски проблеми
* Ролята на бизнес-инкубаторите – институционален анализ.
* Сравнителен анализ на бизнес-инкубационните модели.
* Ролята на инкубаторното взаимодействие при подпомагането на новосъздадените фирми.
* Бизнес-инкубатори и създаване на нови фирми – оценка на инкубаторните модели.
* Мрежовите инкубатори – „парника“ на новата икономика.
* Бизнес-инкубаторите като инструмент за подпомагане на икономическия растеж.
* Ролята на бизнес-инкубаторите в предприемаческия процес.
* Бизнес-инкубацията като стратегия.
* Бизнес-инкубация и социален капитал.

Ноември 2024

Катедра „Стопанско управление“

1. Проф. Борисова е в дългосрочен отпуск. Предложените от нея теми не подлежат на избор от дипломантите. [↑](#footnote-ref-1)
2. По изрично настояване на проф. Давидков заявката за тематични направления се оповестява в този вид! [↑](#footnote-ref-2)